*Proiect*

**GUVERNUL REPUBLICII MOLDOVA**

**HOTĂRÂRE** nr. \_\_\_\_

din\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_2024

Chișinău

**pentru modificarea Regulamentului privind procedura de examinare**

**pentru obținerea dreptului de a conduce vehicule, emiterea și valabilitatea**

**permisului de conducere, aprobat prin Hotărârea Guvernului nr. 181/2022**

În temeiul art. 21 alin. (1)din Legea nr. 131/2007 privind siguranța traficului rutier (republicată în Monitorul Oficial al Republicii Moldova, 2015, nr. 11-21,   
art. 6), cu modificările ulterioare, Guvernul **HOTĂRĂŞTE**:

**1.** Regulamentul privind procedura de examinare pentru obținerea dreptului de a conduce vehicule, emiterea și valabilitatea permisului de conducere, aprobat prin Hotărârea Guvernului nr. 181/2022, (Monitorul Oficial al Republicii Moldova, 2022, nr. 98-105, art. 277), cu modificările ulterioare, se modifică după cum urmează:

1.1. punctul 17 va avea următorul cuprins:

„**17.** Persoanele care solicită admiterea la examenul pentru obținerea dreptului de a conduce vehicule sau a unor noi categorii/subcategorii ale acestuia, după absolvirea cursurilor organizate de către unitățile de instruire a personalului din domeniul transportului rutier, al căror termen după finalizarea acestora, la momentul solicitării, a depășit un an calendaristic, sunt admise la examen doar dacă fac dovada frecventării unui curs de instruire practică în conducerea vehiculului din categoria/subcategoria solicitată, corespunzător programelor de formare autorizate/acreditate, confirmat prin înregistrare în Sistemul informațional automatizat „Registrul unităților de instruire a conducătorilor de vehicule și al formabililor”, care va fi valabil pentru admiterea la examen pe parcursul unui an din data finalizării.

Pentru persoanele care au absolvit cursurile organizate de către unitățile de instruire a personalului din domeniul transportului rutier la categoria respectivă, până la data intrării în vigoare a prevederilor alineatului precedent, aceste prevederi vor fi aplicabile la expirarea termenului de un an din această dată.”;

1.2. la punctul 22, subpunctul 3) va avea următorul cuprins:

„3) Dovada frecventării cursurilor de instruire la categoria/subcategoria pentru care se solicită admiterea la examen, organizate de către unitățile de instruire a personalului din domeniul transportului rutier, corespunzător programelor de formare autorizate/acreditate, confirmat prin înregistrare în Sistemul informațional automatizat „Registrul unităților de instruire a conducătorilor de vehicule și al formabililor”, informații care se verifică și/sau validează de către angajatul subdiviziunii competente a Agenției.

În cazul solicitării admiterii la examen în condițiile pct. 15, este obligatorie prezentarea actului de studii eliberat de către autoritățile altui stat.”;

1.3. la punctul 27, după primul alineat se completează cu un alineat nou, cu următorul cuprins:

„Prin derogare de la alineatul unu, restricțiile la conducerea vehiculelor cu transmisie automată nu se supun evidenței în Sistemul informațional automatizat „Registrul de stat al conducătorilor de vehicule” și nu se înscriu în permisul de conducere pentru vehiculele din categoriile/subcategoriile BE, C, CE, C1, C1E, D, DE, D1 sau D1E în cazul în care persoana dispune deja de dreptul de a conduce vehicule supus evidenței în Sistemul informațional automatizat „Registrul de stat al conducătorilor de vehicule” și/sau, după caz, de permis de conducere, obținute pe un vehicul cu transmisie manuală, la cel puțin una dintre categoriile/subcategoriile B, BE, C, CE, C1, C1E, D, DE, D1 sau D1E.”;

1.4. la punctul 43:

1.4.1. subpunctul 9) va avea următorul cuprins:

„9) dreptul de a conduce vehicule supus evidenței în Sistemul informațional automatizat „Registrul de stat al conducătorilor de vehicule” și/sau, după caz, permisul de conducere valabil pentru una dintre categoriile/subcategoriile indicate la punctul 6, sunt valabile și pentru vehiculele din subcategoria AM.”;

1.4.2. se completează cu subpunctul 10), cu următorul cuprins:

„10) persoanei care dispune de cel puțin 24 de luni, de dreptul de a conduce vehicule supus evidenței în Sistemul informațional automatizat „Registrul de stat al conducătorilor de vehicule” și/sau, după caz, de permis de conducere valabil pentru categoria B, la solicitare i se acordă și dreptul de a conduce vehicule din subcategoria A1, cu condiția absolvirii unui curs deplin de instruire practică în conducerea vehiculului din această subcategorie, conform unui program de formare autorizat/acreditat potrivit legislației.”

**2.** Ministerul Educației și Cercetării și Agenția Servicii Publice în termen de o lună de la data intrării în vigoare a prezentei hotărâri vor modifica actele normative de rigoare în conformitate cu aceasta.

**PRIM-MINISTRU DORIN RECEAN**

Contrasemnează:

Ministrul afacerilor interne Adrian Efros

Ministrul educației și cercetării Dan Perciun